Indien jy ooit tydskrifte soos Vrouekeur en Huisgenoot lees, en soos ek gewoonlik eerste die verhale soek, dan sal jy die naam Malene Breytenbach ken. Maar Malene skryf nie net kortverhale. Sy is formidabel as jy kyk na haar ellelange lys van publikasies. Gits, sy het selfs haar eie Wiki-bladsy!
Skryf het al vir my ’n leefwyse geword. Toe ek begin en my werk word gepubliseer, het ek die virus gekry en nog nooit ophou skryf nie. Ek kom van Zimbabwe af en het ook in Pretoria gewoon, maar ek is sedert 1985 in Stellenbosch en verskeie van my verhale speel hier af. Ek het al nege romans en meer as 50 liefdesverhale geskryf en ek weet nie hoeveel kortverhale vir bundels en tydskrifte nie. Ek kry ’n idee vir ’n storie dan skryf ek. Sonder daardie idee en aha-oomblikke, gebeur daar niks.
Verdiende wraak is die titel. Die geskiedenis van die Boereloorlog, en veral van die konsentrasiekampe en die hensoppers en joiners, het my geïnspireer. My roman gaan oor ’n verfynde Pretoriase vrou wat met ’n Ermelo-boer trou. Dan kom die die Boereoorlog, sy word saam met haar skoonmense na ’n konsentrasiekamp gestuur en raak betrokke by hulle (die bittereinder-Steenkamps) se bloedige na-oorlogse vete teen die joiner-Greeffs. ’n Engelsman raak op haar verlief en wil haar uit die ellende red. Verdiende wraak het in Oktober 2020 verskyn.
Ek het baie navorsing oor die Boereoorlog, die konsentrasiekampe en die bittereinders en joiners gedoen. Ook die geskiedenis van Pretoria.
Idees kry ek uit wat ek lees (ek lees gulsig en wyd), gesprekke, iets wat ek sien, hetsy in flieks of in die ware lewe. ’n Idee is soos ’n eier wat ek moet uitbroei. Dit ontwikkel bietjie vir bietjie.
Ek skat die boek het ongeveer ’n jaar geneem om te skryf, maar dit is ’n roman. Liefdesverhale neem 2 – 6 maande, afhangende van hoe besig ek is.